Author: mato
Last saved by: x

Z á p i s n i c a
zo 6. riadneho zasadnutia OZ v Haliči, konaného dňa 14.12.2012.

Prítomní:		podľa prezenčnej listiny

Program:		1. Kontrola plnenia uznesení
			2.Dodatok č.2 k rokovaciemu poriadku.
			3. Vyhodnotenie rozpočtu Obce Halič a ZŚsMŚ za ¾ roka 2012.
			4. Návrh rozpočtu Obce Halič na rok 2013 a programový rozpočet na 
			    roky 2014-2015 
			5. Návrh rozpočtu ZŠsMŠ Halič na rok 2013.
			6. Vyhodnotenie predzáhradiek.
			7. Pomenovanie námestia v Haliči – vyhodnotenie ankety.
			8. Rôzne
			9. Interpelácie poslancov.

Za overovateľov zápisnice boli určení: Božena Hochholczerová a Mgr.Ivan Priadka.
Starosta obce požiadal poslancov, aby odsúhlasili program rokovania OZ.
Hlasovanie: 7za / dočasne neprítomná Mgr. Gálová, Mgr.Priadka/

Občan Tibor Hochholczer navrhol, aby predmetom rokovania bola TJ. Návrh bol podporený poslancom Pročkom. Po vznesení námietky poslankyne Bukovenovej, že k TJ sa dostane v rámci rozpočtu, rokovanie prebiehalo podľa schváleného programu. 

1.Kontrolu plnenia uznesení  vykonal starosta obce .
Na OZ konanom dňa 12.10.2012 bol požiadaný poslancami OZ upozorniť políciu na nevhodné parkovanie áut na Ul.mieru pri budove p. Ladislava Kováča. Na základe uvedeného bol z úrovne obecného úradu zaslaný list na Okresný dopravný inšpektorát Lučenec, aby zhodnotili uvedenú situáciu a prijali opatrenie, ktoré bude vzniknutú situáciu riešiť. ODI navrhol realizovať vyznačenie vodorovného DZ č. V12b (žltá súvislá čiara), ktoré by vyznačovalo úsek zákazu zastavenia a státia vozidiel na predmetnej ceste.
Uznesenie E/1 bolo splnené.

2. Dodatok č. 2 k rokovaciemu poriadku predložil starosta obce. Predmetom dodatku je doplnenie §3 – V rokovacej miestosti, kde sa uskutočňuje verejné zasadnutie poslancov OZ, priebeh zasadnutia môže snímať len jedna oficiálna statická obecná kamera tak, aby nedochádzalo k rušeniu vystúpení jednotlivých poslancov OZ, občanov obce a hostí prítomných na verejných zasadnutiach OZ a aby nedochádzalo k zásahu do ich osobných a osobnostných práv v zmysle Ústavy SR a občianskeho zákonníka. Na požiadanie dostane každý poslanec, resp. občan, záznam z priebehu OZ na vlastnom DVD, USB nosiči v termíne do piatich dní po zverejnení zápisnice z verejného zasadnutia OZ.
 Súkromné kamerové systémy na týchto zasadnutiach sú z dôvodov ochrany osobných a osobnostných práv povolené len statické, z vopred vymedzeného miesta poslancami obecného zastupiteľstvo a min. vzdialené od stolov určených pre poslancov OZ na 4 m. Zvukové záznamové zariadenia – diktafóny poslancami a občanmi obce (súkromnými osobami) na zasadnutiach OZ sú povolené.  Dodatok bol vypracovaný na podnet prokuratúry, ktorá riešila sťažnosť poslanca Pročka ohľadom nesúhlasu OZ snímať kamerou rokovania OZ.  K problematike sa vyjadril poslanec Priadka, ktorý vyjadrenie právnika preštudoval, prokurátor doporučil dať to do poriadku práve dodatkom k rokovaciemu poriadku. Ako príklad uviedol rokovanie NR, kde je tiež vyhradené miesto na umiestnenie kamier, s kamerami sa nebehá medzi poslancami a neruší sa priebeh rokovania. Poslankyňa Fajčíková mala pripomienku, že ju kamera pri rozprave ruší, je to nedôstojné položenie kamery priamo pred tvár človeka. Poslanec Pročko mal pripomienku k určeniu miesta, či to bude označené krížikom. 
OZ schvaľuje dodatok č.2 k rokovaciemu poriadku Obecného zastupiteľstva v Haliči.
			Hlasovanie: 7 za, proti Pročko, neprítomná Gálová

3. Vyhodnotenie rozpočtu Obce Halič a ZŠsMŠ za ¾ roka 2012.
Vyhodnotenie rozpočtu za obec vykonala predsedkyňa ekonomickej komisie T.Bukovenová. Upozornila, že vyhodnotenie je urobené za obdobie január až október 2012. Celkové plnenie príjmov je na 93,97%, čo je veľmi dobré. Plnenie príjmov bežného rozpočtu je na 88,83%. Čerpanie rozpočtu je relatívne dobré – 98%. Ovplyvnené je vysokým čerpaním v podprograme rekonštrukcia a údržba miestnych komunikácii (až 262%). Je to spôsobené rekonštrukciou Ul.B.S.Timravy, na realizáciu ktorej sme si zobrali úver a tento zatiaľ nie je zahrnutý v príjmovej časti rozpočtu. Zároveň upozornila na potrebu úpravy rozpočtu tak v príjmovej ako aj výdajovej časti. Celkové príjmy sa navyšujú o sumu 47.900 €, celkové výdaje s podmienkou čerpania rezervného fondu sa navyšujú o 36952 €.
Po úprave rozpočtu príjmy sú: 936467 € spolu s príjmami pre ZŠsMŠ, výdavky 405214 €. Ekonomická komisia doporučuje schváliť zmenu rozpočtu.
OZ berie na vedomie vyhodnotenie rozpočtu za obdobie január – október 2012.
			Hlasovanie: 8 za, neprítomná Gálová
OZ schvaľuje zmenu rozpočtu na rok 2012		
			Hlasovanie: 7 za, zdržal sa Pročko, neprítomná Gálová

Vyhodnotenie rozpočtu ZŠsMŠ za obdobie 3/4 roka 2012 predniesol riaditeľ ZŠ – Mgr.Šimov. Vyhodnotil plnenie rozpočtu samostatne za základnú školu, materskú školu, školský klub aj školskú jedáleň. Zdôvodnil potrebu zmeny rozpočtu na rok 2012, nakoľko z KŠÚ obdržali viac financií ako bolo pôvodne plánované a rozpočtované. Plánovaný rozpočet na rok 2012 žiada upraviť na sumu 540 191 €, z toho základná škola 440549 €, školské zariadenia 99642 €.
Poslanec Priadka sa pýtal riaditeľa školy, či je spokojný s rozpočtom. Riaditeľ vysvetlil filozofiu vzdelávania a vyjadril nespokojnosť s výškou pridelených finančných prostriedkov. Poukázal na skutočnosť, že vo februári 2013 bude potrebné upravovať rozpočet, keď bude známa výška financií na prenesené kompetencie. Požiadal poslancov OZ, aby na financovanie materskej škôlky z podielových daní  dali tú výšku, ktorá im prislúcha. Viac nežiadajú. Niekoľko rokov dozadu sa táto výška pridelených finančných prostriedkov nevyplácala v plnom rozsahu. Na druhej strane však obec financovala kapitálové výdavky – rekonštrukciu ZŠsMŠ v Haliči z vlastných prostriedkov, výkup pozemkov pod ZŠsMŠ a výstavbu volejbalového ihriska. 
OZ berie na vedomie vyhodnotenie rozpočtu ZŚsMŠ za ¾ roka 2012.
			Hlasovanie: 7 za, neprítomná Gálová
OZ schvaľuje zmenu rozpočtu ZŠsMŠ Halič
			Hlasovanie: 7 za, neprítomná Gálová

4. Návrh rozpočtu Obce Halič na rok 2013 a programový rozpočet na roky 2014 a 2015.
Pred samotným prednesením rozpočtu vystúpil poslanec Pročko s pripomienkou, aby sa vyhovelo žiadosti občanov a prerokovala sa TJ. Poslankyňa Bukovenová doporučila najprv predniesť celkový rozpočet a potom diskutovať o jednotlivých položkách. Starosta poznamenal, že keby prišlo viac skupín občanov a každý by chcel prednosť, ako by sa pristupovalo. Poslanec Pročko povedal, že prišla len jedna skupina občanov. Starosta dal hlasovať za návrh poslanca Pročka.
			Hlasovanie: 4 za( Pročko, Hochholczerová, Priadka, Fajčíková), 4 sa zdržali (Turek, Udvardy, Bukovenová, Kokavec) – návrh neprešiel.
Predsedkyňa ekonomickej komisie predniesla návrh rozpočtu na rok 2013. Vysvetlila, že sa jedná o tok finančných prostriedkov v príjmoch aj výdajoch. Občan Hochholczer skákal stále do reči a chcel vedieť, prečo sa pre TJ vyčlenilo podľa neho málo peňazí. Bol upozornený na to, že na otázky a pripomienky bude čas po prednesení rozpočtu. Poslanec Pročko chcel vedieť, prečo sa nemôže pýtať hneď. Bolo mu vysvetlené, že TJ je vytrhnutá časť z celého kontextu rozpočtu. Ďalej sa pýtal, o koľko plánujeme pre TJ menej ako v roku 2012. Bolo mu odpovedané, že rozpočet pre TJ na rok 2013 je na tej istej úrovni ako v roku 2012. Poslanec Pročko mal argumenty, aby sme športovcom nebrali chuť niečo robiť, aby sme im dali viac. Hovoril, že trénera Pavloviča platí on, načo mu hlavná kontrolórka oponovala, že pri kontrole peňažného denníka zistila, že tréner Pavlovič je hradený z prostriedkov TJ. Poslanec Kokavec obvinil poslanca Pročka z klamstva, načo začala slovná prestrelka medzi poslancom Pročkom a Kokavcom ohľadne financovania TJ. Poslanec Pročko obvinil starostu, že berie športovcom a pridáva sám sebe, že keď prišiel boli len žiaci a A družstvo, nemali nič a teraz je aj B družstvo aj ženy. Starosta povedal, koľko peňazí sa dalo športovcom od roku 2003 až do roku 2012. Občan Hochholczer povedal, že sú to skreslené sumy. Starosta povedal, že každý sa môže prísť pozrieť na účtovníctvo, plus koľko prostriedkov sa dáva na údržbu areálu, poistky – to všetko platí obec, ale je to určené pre TJ. Spolu finančná podpora pre TJ – len futbal bola vo výške 6500 € a náklady na údržbu tiež zabezpečuje obec (pranie dresov, riadenie, kosenie areálu + futbalovej plochy a iné) boli vo výške 3500 €, teda spolu 10 tis. €. Od roku 2010 chodí na štadión kto chce, kedy  chce, nie je zavedený poriadok a pravidlá. Medzitým poslanec Pročko zavolal Ing.  Cvancingerovi a pýtal sa ho, kto platí trénera Pavloviča. Bolo vysvetlené, že dve platby išli z prostriedkov TJ, ostatné platí Pročko. Pročko obvinil poslanca Kokavca, ktorý trénera Pavloviča vôbec nespomínal. Jeho spomínala a argumenty predniesla hlavná kontrolórka Nátonová. Občan Hochholczer povedal, že chcel prísť na rokovanie ekonomickej komisie aj komisie pre šport, ale nebol pozvaný. Chcel tam vysvetliť svoje pripomienky, prečo na šport vyčleniť viac peňazí.
Poslanec Priadka navrhol ukončiť debatu, nakoľko je veľmi nešťastná komunikácia medzi obcou a TJ, je potrebné pýtať sa. Hovoríme, že ničíme futbal, deti a nepáči sa mu, ako to funguje. Na druhej strene nemá problém odsúhlasiť, dať viac prostriedkov niekomu, ktoré príde s víziou do budúcnosti a bude to fungovať.
Poslanec Kokavec vysvetlil, že športová komisia dostala sumu, ktorá sa mala rozdeliť. Žiadosti boli predložené od volejbalistov, futbalistov, žien aj turistov a samozrejme kultúrne podujatia. Povedal, že všetky kluby majú byť registrované, obvolal starostov okolitých dedín, aby zistil, ako to funguje u nich. Dostal vysvetlenie, že z rozpočtu obce dostanú maximálne 1/3 finančných prostriedkov celkového rozpočtu TJ. Poslanec Pročko povedal, že Tomášovce dávajú na TJ 10 tis. € a nič im nerobia. Poslanec Kokavec sa dotazoval, v akom stave je revízia TJ, nevie či sú nedostatky zistené za I.polrok 2012 odstránené. Pani Veselovská povedala, že pravdepodobne je to odstránené. Jednalo sa o prihlásenie do sociálnej poisťovne.
Pročko obvinil Kokavca, že klame, cez telefón mu Ing. Cvancinger povedal, že je všetko odstránené.
Po slovnej prestrelke nariadil starosta 5 minutovú prestávku.
Po prestávke poslanec Kokavec povedal, že sa nevie, či bude nový výbor, keďže starý odstúpil a ak áno, aby sa počkalo na nový výbor a rokovalo sa s ním. Občan Hohcholczer povedal históriu športu  a hlavne futbalu v Haliči. Začal zriadením športového bufetu, ktorého príjmy išli pre TJ, prenájmom garáže (príjem pre TJ). Keď nastúpil ako starosta p.Rehanek, príjmy z bufetu a nájmu padli a išli na obec. Poukázal na zlú komunikáciu obce s Pročkom, preto chce komunikovať s obcou on. Chcel byť prizvaný na komisie, prosil, aby bol prizvaný, vyzýva obec, aby zriadila fungujúci oddiel TJ, zabezpečila dopravu z obce na zápasy.
Poslanec Turek povedal, že Tibor Hochholczer má v niečom pravdu, vysvetlil však, že bufet urobil manko , ktoré TJ nevyrovnala a preto bufet išiel pod správu obce. Podobne to bolo aj s prenájmom garáže. Obec sa nemohla nečinne dívať na to, ako rastie v bufete pod správou TJ manko. V konečnom dôsledku by to musela hradiť len obec.
Hochholczer obvinil poslanca Tureka, že bol zamestnancom obce (čo nie je pravda), preto išli nájmy obci. Starosta povedal, že príjmy z nájmu išli do obce a následne späť na financovanie športu.
Hochholczer argumentoval, že pri dnešných cenách a takomto rozpočte sa TJ nedá financovať. Starosta upozornil, že ak sa bude dodržiavať VZN obce, nie je problém navýšenia dotácie pre futbal.
Hochholczer sa pýtal, či poslanec Kokavec urobil audit TJ, keď sa znížil rozpočet. Pročko sa dotazoval, či Jarábek skončil s dlhom. Bolo mu vysvetlené, že mal dlh, ale ho vrátil.
Poslanec Priadka opäť pripomenul, že pri dobrej vôli môže TJ dostať viac, ale problém je v komunikácii medzi obcou a TJ. Hochholczer pripomenul, že aj dopravu si zabezpečujú sami hráči.
Poslanec Udvardy reagoval, že kedy sa povedalo, že TJ musí vyjsť len zo 6500 €?
Hochholczer – obci by malo záležať na tom, aby bolo zabezpečené financovanie mládeže a detí.
Poslankyňa Bukovenová povedala, že TJ je občianske združenie, riadi sa zákonmi a dotácia z obecného rozpočtu je len jednou zložkou ich rozpočtu.
Hochholczer sa pýtal, či je možné v priebehu roka navýšiť rozpočet. Bukovenová odpovedala, že je celkový deficit finančných prostriedkov v národnom hospodárstve, všetko bude záležať od príjmov obce z podielových daní, ktorých výšku k dnešnému dňu nepoznáme a aké bude plnenie príjmov rozpočtu obce.
Hochholczer mal otázku, čo je šport v Haliči?
Poslanec Kokavec upriamil pozornosť na rozpočet TJ, kde je občerstvenie na zápasy a občerstvenie po zápasoch vo výške 500 €, TJ je obč.združenie a obč.združenie si hradí všetko samé. Zároveň sa opýtal, prečo nemajú sponzora a teda aj vlastné finančné prostriedky?
Poslankyňa Bukovenová v závere diskusie upozornila na veľké riziko v príjmovej časti prenesených kompetencií KŠU a tým originálnych kompetencií, ktoré sú v rozpočte navýšené o 11 895 € oproti roku 2012.
Občan Hikker povedal, že sa rušia kluby, kiná  na čo starosta reagoval, že kino v našej obci je už zrušené.
OZ schvaľuje rozpočet na rok 2013 v príjmovej časti vo výške 869891 € a vo výdajovej časti vo výške 335891 €.
			Hlasovanie: 7 za, zdržali sa: Pročko, Gálová
OZ berie na vedomie programový rozpočet na roky 2014 a 2015.
			Hlasovanie: 7 za, zdržali sa: Pročko, Gálová

Riaditeľ  ZŠsMŠ  Mgr. Šimov predložil návrh rozpočtu školy na rok 2013 v celkovej výške 549840 €. Rozpočet je spracovaný ako vyrovnaný. Pre školské zariadenia žiada len to, čo prichádza do obce v rámci podielových daní. V rozpočte je pre školské zariadenie uvažované s čiastkou 102 tis. € s tým, že 3 tis. € by bolo viazané na nepredvídané udalosti – voda, rekonštrukcia kúrenia. Starosta reagoval, že v zmysle zákona časť podielových daní určená pre ZŠsMŠ by mala byť použitá len na originálne kompetencie a to financovanie materskej školy, školskej jedálne a školského klubu a na financovanie rekonštrukcie ZŠsMŠ ako oprava telocvične, rekonštrukcia rozvodov vody, kúrenia a elektriky. Z podielových daní sa nemajú financovať mzdy pre učiteľov základnej školy. Tie sú hradené cez KŠÚ B.Bystrica.  3 tis. € bude viazané na obci a ZŠsMŠ sa poukážu pri aktuálnej potrebe. Výška podielových daní je podhodnotená, obec ešte stále nevie výšku podielových daní na rok 2013.
OZ schvaľuje rozpočet ZŠsMŠ Halič pre rok 2013.
			Hlasovanie: 9 za

6.Vyhodnotenie predzáhradiek.
Vyhodnotenie súťaže o najkrajšiu predzáhradku predniesol zástupca starostu Udvardy. Konštatoval, že komisia sa zišla 2x. Prvýkrát členovia nafotili cca 40 predzáhradiek, z ktorých na svojom ďalšom stretnutí vybrali 6 ocenených. Komisia brala do úvahy aj pripomienku poslanca Pročku, aby mali ocenené rodiny predzáhradky v súlade s VZN obce na úseku ochrany a tvorby životného prostredia. Medzi ocenenými nie sú takí, ktorí už v minulosti boli odmenení. Komisia taktiež konštatovala, že najkrajšie boli udržiavané priestranstvá pred rodinnými domami na Ulici staničnej a na časti Stred, naopak sklamanie je z Ul.mieru. Výsledky hodnotenia:
3.miesto – rodina Segečová (ul.Staničná), Kosková (ul.23.januára)
2.miesto – rodina Balagová (Milan, Letná ul), Hikkerová (ul.Mieru)
1. miesto – rodina Klimová (M.R.Štefánika), Orlaiová (M.R.Štefánika)
Poslanec Pročko reagoval, že jeho komisia nechce vyhodnocovať predzáhradky, keďže nie sú rovnaké podmienky pre ich vyhodnocovanie. A zároveň mal dotaz, či ocenené rodiny majú od obce udelený súhlas na výsadbu stromov pred rodinnými domami. Komisia skonštatovala, že neboli porušené žiadne VZN obce.
			Hlasovanie: 8 za, zdržal sa Pročko

7. Pomenovanie námestia v Haliči – vyhodnotenie ankety.
Zástupca starostu Udvardy vyhodnotil anketu o pomenovaní námestia obce Halič, ktorá prebiehala papierovo - vyhlásená v Haličských zvestiach a na webovej stránke obce Halič. Do papierovej ankety sa zapojilo pomerne málo občanov. V rámci papierovej ankety najviac hlasov – 22 – získalo pomenovanie Podzámocké námestie, nasledovalo Nám.Sv.Floriána a Nám.Hany Ponickej. V rámci webovej ankety hlasovalo 477 ľudí. 57% hlasov získalo pomenovanie Nám.Sv.Floriána, Podzámocké námestie a Nám.Sv.Floriána. Anketa je len poradný hlas. Starosta navrhol o pomenovaní námestia hlasovať na budúcom OZ, pričom doporučil poslancom vyberať z tých názvov, ktoré dostali najviac hlasov a názov určiť podľa toho, čo je pre Haličanov typické.
Poslanec Pročko reagoval a dal návrh na pomenovanie len Námestie, bez prívlastku.
Poslankyňa Hochholczerová povedala, že prispievatelia do Haličských zvestí preferujú Podzámocké námestie.
Občan Linhart povedal, že po grófovi  Forgáčovi nie je pomenovaná v obci žiadna ulica, tak aspoň námestie by mohlo niesť jeho názov. Poslanec Pročko reagoval, že obec Halič má históriu práve kvôli grófovi Forgáčovi, ktorého komunisti odvrhli. Poslanec Udvardy reagoval, že najbližšie postavená ulica môže byť pomenovaná po grófovi Forgáčovi.

8. Rôzne
a/ Starosta obce predložil poslancom časový harmonogram OZ na rok 2013 a doporučil ponechať rokovania druhý piatok v mesiaci, ale zmeniť začiatok rokovania na 14,00 hod. Poslanec Pročko argumentoval, že neberieme do úvahy občanov, ktorí by chceli prísť na zastupiteľstvo, ale hodina im nebude vyhovovať. Starosta reagoval, že kto bude chcieť tak si možnosť nájde. Hlasovalo sa o začiatku rokovania o 14,00 hod.
OZ schvaľuje časový harmonogram rokovaní OZ so začiatkom o 14,00 hod.
			Hlasovanie: 6 za, Bukovenová sa zdržala, Pročko,Gálová boli proti

b/ Starosta požiadal OZ o schválenie uznesenia na predaj časti obecnej parcely č. C-KN51/66 o výmere 36m2 zastavané plochy a nádvoria vyhotovenej GP č. 35133872-96/2012, ktorá bola oddelená od obecnej parcely č. C-KN51/23 a ktorá sa nachádza v zastavanom území obce Halič pre kupujúcich JUDr. Ondreja Guľáša s manželkou vo výške 18 €/m2.
OZ schvaľuje predaj obecnej parcely o výmere 36m2pre kupujúcich JUDr. Ondreja Guľáša s manželkou vo výške 18 €/m2
			Hlasovanie: všetci za

c/ Zástupca starostu Udvardy informoval poslancov o úspešnom projekte Csontváry -zabudnutý umelec -  predloženom do Nadácie SPP. Obec získala finančné prostriedky vo výške 1545 €. Výstupom projektu bude výstava pod holým nebom počas Haličských slávností, kedy budú na posteroch prezentované reprodukcie obrazov Kosztku-Csontváryho, ktorý pôsobil aj v Haliči. Časť výstavy bude inštalovaná i v kultúrnom dome. Poslanec Pročko poznamenal, že Csontváry bol hlavne lekárnik a má množstvo materiálov z jeho lekárne. Poslanec Udvardy poznamenal, že pokiaľ ich poskytne, bolo by to obohatením výstavy. 

d/ Starosta informoval o získaní nenávratného príspevku zo štrukturálnych fondov EU na financovanie rekonštrukcie verejného osvetlenia v obci Halič vo výške 249454,99 €. Stavba sa bude realizovať v roku 2013 a budú vymenené všetky svietidlá za nové – úsporné, budú vymenené podperné body na lokalite Halič  - Stred a v rámci projektu bude osvetlená aj odbočka do obce Halič pri ČOV Halič.

e/ Starosta informoval poslancov o doručení dvoch sťažností – jednu poslal poslanec Pročko na p.Rapčana, druhú poslal p.Rapčan na poslanca Pročka. Poslanec Pročko sa sťažoval na porušenie VZN, keď p.Rapčan chodí na ihrisko na babete, ohrozuje deti. Občan Rapčan sa sťažoval, že ho p. Pročko natáčal, vzájomne si nadávali a urážali sa. K celému incidentu boli privolaní policajti, ktorým poslanec Pročko povedal, že je všetko nasnímané na obecnej kamere. Tá však sníma len ihrisko a nie priestory vo vnútri budovy. P.Rapčan uznal, že p.Pročkovi nadával a vysvetlil to zo svojho pohľadu. Ďalej uviedol, že ho p.Pročko fyzicky napadol v drevenej bunke, načo musel ísť na ošetrenie do nemocnice. Má o tom aj lekársky záznam. Poslanec Pročko reagoval, že to dopadlo tak isto ako s Ing.Hoffmanom, všetci sú starostovi priatelia, prečo to nepostúpil komisii, aby to riešila. Starosta vysvetlil na adresu sťažnosti p.Hoffmana,že páliť suché lístie a drevo sa môže, nič sa tým neporušuje a zároveň upozornil, že sa pripravuje nový zákon o pálení. Ďalej starosta odporučil p.Pročkovi aj p.Rapčanovi, aby svoje sťažnosti postúpili orgánom činným v trestnom konaní. Poslanec Turek reagoval slovami, že je smutné, keď budeme „biť“ starších ľudí, a vyčítal poslancovi Pročkovi, že rozdelil ľudí na Rehanekových a Pročkových ľudí. Starosta tiež zhodnotil, že namiesto toho, aby sme ľudí spájali tak ich rozdeľujeme. V minulosti tomu tak nebolo a treba sa nad touto skutočnosťou zamyslieť.

f/ Do diskusie sa zapojil poslanec Priadka, ktorý povedal, že máme v obci človeka – Miroslav Čaba, ktorý reprezentuje obec v športe powerlifting, má 3 svetové rekordy a je vo svojej kategórii majstrom sveta. Pre mnohých mladých ľudí môže byť vzorom, a preto ho navrhuje na ocenenie Cena obce Halič. Vníma ho ako vzor pre iných, prezentuje obec, nie je bez morálnych vlastností , nie je prchký, jeho ročné náklady sa pohybujú okolo cca 6 tis. €. Poslanec Pročko sa vyjadril, že tento šport je veľmi nebezpečný, je hlboko presvedčený, že neberie podporné materiály ale treba ho podporiť, je za finančnú podporu. Cena obce Halič môže počkať, oveľa viac mu pomôže finančná podpora. Poslankyňa Hochholczerová povedala, že pre neho to môže byť aj motivácia. Poslanec Udvardy skonštatoval, že cena obce neznamená nedať mu aj finančnú pomoc. 
OZ schvaľuje Cenu obce Halič pre Miroslava Čabu.
			Hlasovanie: všetci za
Občan Linhart mal dotaz, čo sa mu dá potom, keď bude majstrom, načo poslanec Kokavec odpovedal, že on už majstrom je.
g/ starosta informoval, že na viacúčelovom ihrisku sa pripravuje klzisko. Sponzorsky sa získalo drevo, do sviatkov by malo byť hotové. Na Pročkovu žiadosť, koľko budú platiť občania sa rozprúdila diskusia o tom, či vyberať poplatky alebo nie. Po výmene názorov sa poslanci zhodli na tom, že sa bude vyberať poplatok 5 € na hodinu v čase medzi 19,00 – 21,00 hod. maximálne na 2 hodiny pre uzavreté spoločnosti (napr.hokej), ktoré si klzisko vopred zarezervujú minimálne deň vopred. Žiaci ZŠsMŠ, deti s rodičmi a individuálni záujemcovia o korčuľovanie platiť nebudú.
OZ súhlasí s bezplatným prístupom na klzisko pre deti, mládež, žiakov ZŠsMŠ mimo určených spoplatnených hodín.
			Hlasovanie: všetci za
OZ schvaľuje poplatok 5 € na hodinu za prenájom verejného klziska uzatvorenej skupine v čase medzi 19,00-21,00 hod. s rezerváciou minimálne deň vopred.
			Hlasovanie: všetci za

f/informácie z komisií:
Ekonomická komisia zasadala 2x. Na prvom zasadaní preberala nákup postieľok do materskej škôlky a na druhom svojom zasadaní sa venovala príprave rozpočtu na rok 2013, programovému rozpočtu na roky 2014 a 2015.
Komisia obchodu, dopravy a cestovného ruchu riešila problém parkovania na verejnom priestranstve pred rodinným domom Klimovcov – doporučuje to riešiť prostredníctvom polície; ďalej prerokovala žiadosť Martina Očovana o predlženie nájmu dvoch parkovacích miest na Ul.družstevnej – prenájom na dobu neurčitú s dvojmesačnou výpovednou lehotou; sťažnosť Andreja Zachara na kamionovú dopravu cez obec Halič – doporučuje riešiť cez políciu, nakoľko sa jedná o štátnu cestu
Komisia školstva, kultúry, športu, detí a mládeže  vyhodnotila akcie, ktoré už boli zrealizované a zároveň sa venovala príprave nových akcií – Mikuláš, adventný koncert, Silvester. Tiež sa zaoberala rozpočtom na rok 2013 v rámci svojej komisie.
Komisia verejného poriadku sa zaoberala sťažnosťou p.Feherpatakyovej na p.Dóžovú, ktorá sa opakovane dopustila obmedzovania domovej slobody tým, že zabránila vstupu vozidla s drevom na pozemok p.Feherpatakyovej – doporučenie riešiť prostredníctvom Obvodného oddelenie PZ
Stavebná komisia riešila zákazku s nízkou hodnotou na vypracovanie Projektovej dokumentácie pre stavebné konanie a realizáciu stavby „výstavba chodníka Staničná ulica“. Ponuky predložili 3 záujemcovia: Ekoprol, Ing.Stručková Viera a Sobota s.r.o. Najvýhodnejšia ponuka bola firmy Ekoprol,s.r.o. vo výške 1990 €. Komisia odporúča ako dodavateľa zákazky firmu Ekoprol,s.r.o. Ďalej riešila sťažnosť p.Kýpeťa ohľadom skutočnosti, že mu voda z novovybudovaného chodníka podmýva základy. Stanovisko komisie je, že samotný chodník je zhotovený správne, spád je od domu p.Kýpeťa, nevyhovujúci spád má len príjazdová komunikácia do dvora. Komisia odporúča osloviť dodavateľa stavby za účelom zjednania nápravy. Zároveň aj p.Kýpeť bude musieť zdvihnúť vjazd do dvora.
9. Interpelácie poslancov
- Poslanec Pročko sa sťažoval na odtok vody pred Turekovcami na Ul.športovej, problém sa bude riešiť na budúci rok v rámci realizácie stavby Chodník na Športovej ulici. Ďalej upozornil na smetisko pri potoku, za pekárňou a pri lesíku, Starosta upozornil, že divoké skládky odstraňujú pracovníci na VPP pravidelne. Je ale smutné, že niektorí občania zakladajú nelegálne skládky.
- Poslanec Kokavec požiadal o súhlas s poskytnutím obecného autobusu pre SZŠS v Lučenci na deň 19.12.2012
OZ súhlasi, aby obecný autobus bol poskytnutý pre SZŠS v Lučenci.
			Hlasovanie: 7 za, Pročko nehlasoval, Turek neprítomný
-Poslanec Priadka informoval OZ, že bol na návšteve v materskej škôlke a požiadal poslancov o schválenie symbolického príspevku na nákup hračiek pre deti k Vianociam po 100 € na triedu, spolu 200 €. Peniaze by boli určené na nákup didaktických hračiek.
OZ schvaľuje nákup didaktických hračiek pre deti v materskej škôlke vo výške 200 €.
			Hlasovanie: 7 za, neprítomný Turek a Pročko
-poslankyňa Bukovenová informovala o schválených odmenách pre zástupcu starostu a hlavnú kontrolórku za IV.Q 2012. Zástupca starostu dostal 23,89 % a hlavná kontrolórka 22,22 %.
-občan Linhart mal dotaz, či by aspoň v období sviatku Všetkých svätých nemohol byť kontajner umiestnený vpredu v cintoríne a nie vzadu. Ako argument uviedol starých ľudí, ktorí majú problémy s chôdzou. Starosta sa vyjadril, že na prechodné obdobie sa to riešiť dá. Problém je ale v tom, že občania z iných obcí rýchle naplnia tento kontajner domovým odpadom.
Starosta pozval všetkých poslancov a prítomných občanov na oslavy Silvestra – záver roka 2012 a privítanie Nového roka 2013 na námestie. Podávať sa bude varené víno, pri príprave ktorého pomôžu poslanec Priadka, poslankyňa Bukovenová s manželom, p. Náton a starosta.  
Na záver poďakoval všetkým prítomným za prácu, ktorú odviedli v roku 2012, poprial im aj ich rodinám pokojné prežitie vianočných sviatkov a do roku 2013 zaželal všetko dobré.
V Haliči 21.12.2012
Zapísala: Ing. Edita Hujová

Overovateľlia: Božena Hochholczerová
		Mgr. Ivan Priadka					Vladimír Rehanek
									Starosta obce